''አጋር'' ድርጅቶችም ከሲቪል ኮሌጅ በተመረቁ ጥቂት መሪዎቹ ጧት ማታ ኪራይ ሰብሳቢ፣ ጥልቅ ተሃድሶ፣ ብለው የሚደሰኩሩት እምበለ ምክንያት አይደለም። እነ አብዲ ኤሊ የመፈክር ጋጋታ አላስፈለጋቸውም። ልዩ ኃይል በማሰማራት በሕወሓት የተሰጣቸውን ግዳጅ በሚገባ ተወጡት። ከጦር ሜዳ አብረው የመጡት እንደ አፋር ክልል መንጁሶች (የልጅ ወታደሮች) የሲቪል ኮሌጅ ካድሬነት ኮርስ አላስፈለጋቸውም። በክልላቸው ላይ በላይ መመሪያ ይዥጎዶጎድላቸው። ትናንትም፣ ዛሬም። ምክንያቱ ከሕወሕት ጋር የነበራቸው እትብት አልተቆረጠምና። አንዳንድ ካድሬዎች ታማኝነታቸው ወደ አዲሱ አመራርና ባለተራው ብሔራዊ ድርጅት ለማሸጋገር እየሞከሩ ነው።ገሚሶቹ እየተንገላቱ ናቸው። እንደከላይ የተጠቀሰው ፈጣሪያቸው የተሰወረባቸው አመልዕክት ፈጣሪያቸውን ለመክዳት እያኮበኮቡ ነው። መቼም ከእነሱ መሓልም ''ንቁም በባህላዊነ እስከ ንረክቦ ለፈጣሪነ (አምላካችን እስከምንገናኝ በእምነታችን ጸንተን እንኑር)'' ብሎ የቅዱስ ገብርኤል ሚና የሚጫወት እምነት ጠንካራ አይጠፋም። ሕወሕት አሁንም አፈር ልሶ ይነሳል ብሎ ትንሴውን የሚጠባበቅ። በእዚህ ግንባር የአፋር ክልል መሪዎች አቋም ጠንካራነታቸውን ሳያሳዩ አይቀሩም ተብሎ ይተነበያል።
